3แบงก์ใหญ่ลุยสินเชื่อโตปล่อยกู้ขยายตัว6%
กรุงศรีฯ ประกาศเป้าหมายสินเชื่อปีนี้ในกรอบ 6-8% ได้ภาคลงทุนสนับสนุน ด้านไทยพาณิชย์-กสิกรไทย ตั้งเป้าเฉลี่ย 5-7%
19 ม.ค. 2562

กรุงศรีฯ ประกาศเป้าหมายสินเชื่อปีนี้ในกรอบ 6-8% ได้ภาคลงทุนสนับสนุน ด้านไทยพาณิชย์-กสิกรไทย ตั้งเป้าเฉลี่ย 5-7%
นายโนริอากิ โกโตะ กรรมการ ผู้จัดการใหญ่และประธานเจ้าหน้าที่บริหาร ธนาคารกรุงศรีอยุธยา เปิดเผยว่า ได้ตั้งเป้าอัตราการเติบโตของสินเชื่อในปีนี้จะอยู่ในช่วง 6-8% โดยแนวโน้มธุรกิจในภาพรวมปี 2562 ธนาคารยังคงระมัดระวังปัจจัยภายนอกประเทศท่ามกลางความไม่แน่นอนของเศรษฐกิจโลก
อย่างไรก็ดี คาดว่าเศรษฐกิจไทยจะขยายตัวต่อเนื่องและมีอัตราการเติบโตที่ 4.1% ด้วยปัจจัยหนุนจากการลงทุนที่เข้าสู่วัฏจักรขาขึ้นและการเดินหน้าลงทุนในโครงการโครงสร้างพื้นฐานขนาดใหญ่ของภาครัฐ ผนวกกับแนวโน้มนโยบายเศรษฐกิจที่ชัดเจนมากขึ้นภายหลังการเลือกตั้งเป็นส่วนสนับสนุนการขยายตัวของสินเชื่อ
สำหรับปี 2561 สินเชื่อกรุงศรีเติบโตถึง 10.4% จากทุกกลุ่มธุรกิจ โดยหนี้ที่ไม่ก่อให้เกิดรายได้ (เอ็นพีแอล) ต่ำ 2.06% และสำรองต่อหนี้เสียสูงถึง 165.8%
นายพัชร สมะลาภา กรรมการ ผู้จัดการ ธนาคารกสิกรไทย กล่าวว่า ได้แจ้งเป้าหมายทางการเงินในปี 2562 โดยสินเชื่อเติบโต 5-7% ส่วนต่างดอกเบี้ยสุทธิ (นิม) 3.3-3.5%  รายได้ที่ไม่ใช่ดอกเบี้ย หดตัว 5-7% สัดส่วนรายได้ที่ไม่ใช่ดอกเบี้ยประมาณ 35% จากรายได้รวม ต้นทุนต่อรายได้ประมาณ 40% ต้นทุนการปล่อยสินเชื่อ (เครดิตคอสต์) ไม่เกิน 1.65% เอ็นพีแอล 3.3-3.7%
ทั้งนี้ ปี 2561 สินเชื่อของธนาคารกสิกรไทยเติบโต 6.17% เทียบกับสิ้นปี 2560 ส่วนเอ็นพีแอลอยู่ที่ 3.34% เพิ่มขึ้นจาก 3.3% เมื่อปีก่อนหน้า ค่าเผื่อหนี้สงสัยจะสูญต่อเงินให้สินเชื่อด้อยคุณภาพปรับเพิ่มขึ้นมาอยู่ที่ระดับ 160.6% จากระดับ 148.45%
นายอาทิตย์ นันทวิทยา กรรมการผู้จัดการใหญ่และประธานเจ้าหน้าที่บริหาร ธนาคารไทยพาณิชย์ กล่าวว่า ในปี 2562 ธนาคารคาดว่าสินเชื่อรวมเติบโต 5-7% มุ่งเน้นการขยายสินเชื่อของลูกค้าบุคคลและสินเชื่อธุรกิจขนาดเล็ก อาทิ บัตรเครดิตและสินเชื่อส่วนบุคคล แสวงหาโอกาสในการเติบโตจากธุรกิจการบริหารความมั่งคั่ง และนำเทคโนโลยีดิจิทัลภายใต้โครงการทรานส์ ฟอร์เมชั่นมาใช้ เพื่อลดต้นทุนการให้บริการและเพิ่มประสิทธิภาพการทำงาน
สำหรับเป้าหมายในปี 2562 อัตราส่วนค่าใช้จ่ายหนี้สูญต่อสินเชื่อ (เครดิต คอสต์) ในปี 2562 จะอยู่ในระดับ 1.15-1.35% เพิ่มขึ้นจากระดับ 1.15% ในปี 2561 ขณะที่อัตราส่วนเอ็นพีแอลตั้งเป้าไม่เกิน 3% จากสิ้นปี 2561 อยู่ที่ 2.85% ค่าเผื่อหนี้สงสัยจะสูญต่อสินเชื่อด้อยคุณภาพ (Coverage Ratio) ไม่น้อยกว่า 130% ส่วนต่างดอกเบี้ยสุทธิ (นิม) ที่ 3.2-3.5% รายได้ที่ไม่ใช่ดอกเบี้ยเติบโตไม่ต่ำกว่า 5%
นอกจากนี้ ยังคงผลักดันโครงการทรานฟอร์เมชั่นอย่างต่อเนื่องตั้งเป้าเพิ่มจำนวนผู้ใช้งานดิจิทัลจาก 9 ล้านรายเป็น 12 ล้านรายในปีนี้ พร้อมต่อยอดความร่วมมือพันธมิตรธุรกิจ